V. Palko, minister vnútra SR: (2003-09-10):
Už dávnejšie nastal čas reagovať aj v správnom poriadku na zmeny v organizácii verejnej správy – zánik národných výborov, vytvorenie sústavy územnej samosprávy a vznik novej organizácie miestnej štátnej správy. Takisto je potrebné zosúladiť aj terminológiu správneho poriadku s inými odvetviami práva a doplniť ho v súlade s medzinárodnými záväzkami. Najmä v súvislosti s Arguským dohovorom z roku 1998 o prístupe k informáciám, účasti verejnosti v rozhodovacích procesoch a prístupe spravodlivosti v záležitostiach životného prostredia sa zákon dopĺňa o nový inštitút zúčastnenej osoby v správnom konaní, ktorej všeobecná úprava správneho konania priznáva právo byť upovedomená o začatí konania a iných podaniach účastníkov konania. Tiež právo zúčastniť sa na ústnom pojednávaní a miestnej obhliadke, navrhovať dôkazy a doplnenie podkladu rozhodnutia, pričom osobitný zákon môže ustanoviť zúčastnenej osobe viac práv. Inštitút zúčastnenej osoby je významný pre tie správne konania, v ktorých môžu byť dotknuté verejné alebo skupinové záujmy, ako sú výstavba veľkých priemyselných podnikov či verejnoprospešných stavieb. V medzirezortnom pripomienkovom konaní boli nad rámec uvedeného účelu novely navrhnuté aj niektoré ďalšie úpravy súvisiace napríklad s posilnením právnej istoty účastníkov konania a prijímanými antikorupčnými opatreniami vlády, ktoré boli do návrhu novely zapracované. Výrazne takýto charakter má najmä doplnenie § 68 ods. 2 zákona, ktoré znamená, že po začatí preskúmavania rozhodnutia mimo odvolacieho konania, t. j. z dôvodu jeho nezákonnosti, správny orgán vždy bude musieť rozhodnúť a nebude môcť zastaviť konanie z dôvodu uplynutia lehoty troch rokov od nadobudnutia právoplatnosti napadnutého rozhodnutia, ako sa to stáva dnes a navodzuje to otázky o dôvode, prečo nechal správny orgán lehotu troch rokov uplynúť. V novele boli uplatnené aj ďalšie návrhy na doplnenie alebo zmenu platného textu. Znovu tu nerozširovať už aj tak dosť rozsiahlu novelizáciu nad zamýšľaný účel, ako aj z dôvodu obmedzenej účinnosti platného správneho poriadku, ktorý bude nahradený zhruba v priebehu štyroch rokov. Novou komplexnou právnou úpravu sa týmito návrhmi bude zaoberať rekodifikačná komisia. V návrhu novely sú zohľadnené aj pripomienky a návrhy viacerých občianskych združení, ktorých zástupcovia boli prizývaní spolupracovať na konečnom texte návrhu. Ďakujem za pozornosť a prosím o podporu tohto materiálu. Ďakujem. Z. Martináková, podpredsedníčka NR SR: Ďakujem, pán minister. Slovo má pán spravodajca, ktorého určil navrhovaný gestorský výbor pre verejnú správu, pán poslanec Miroslav Číž je spravodajcom k tomuto návrhu zákona. Toho nemôžeme odvolať na rozdiel od pána ministra. Ale poprosím poslancov z klubu Smeru, aby našli pána poslanca Číža, ktorý je spravodajcom k tomuto návrhu zákona, aby predstúpil pred snemovňu a predniesol správu. Pán poslanec, len vám pripomeniem, že sme pri prerokúvaní vládneho návrhu zákona o správnom konaní. Nie – no tak vidíte. Nie, o správnom konaní. Pri vládnom návrhu zákona o správnom konaní, pri správnom poriadku sme. (Pauza pre neprítomnosť poslanca Číža, spravodajcu návrhu zákona.) Z. Martináková, podpredsedníčka NR SR: Pán poslanec, prosím, aby ste sa ujali slova. Bod programu – vládny návrh zákona o správnom konaní (správny poriadok), tlač 322.